**Latviešu mūzikas festivāls “Latvijas rudens” 2020**

**09.10. – 30.10.**

**Ģitāra un ērģeles. Canto di forza**

**23.10.2020.**

Ilona Birģele (ērģeles), Armands Alksnis (ģitāra)

**KONCERTA PROGRAMMA:**

**Pēteris Vasks** (1945)

Canto di forza (2006)

Canto di forza (Spēka dziedājums) *sacerēju 2005. gada vasarā. Skaņdarbam ir divas versijas. Pirmo no tām radīju Berlīnes filharmoniķu 12 čellistiem. Viņi to pirmatskaņoja 2005. gada rudenī Frankfurtē pie Mainas. Versiju ērģelēm rakstīju savam draugam profesoram Tālivaldim Deksnim. Pirmatskaņojums 2006. gada 21. aprīlī.*

*Diatoniskā kompozīcija – viendaļīga. Tā sākas ar koncentrētu, sevī vērstu ievadošu epizodi. Skaņdarba centrālo daļu veidoju no diviem attīstības viļņiem. Pirmais, sasniedzot virsotni, pamazām noplok. Otrais vilnis aizved līdz himniskai kulminācijai – slavinājumam. Skanējuma intensitātei mazinoties, vēlreiz atskan ievada epizodes skaņu tēls. Atšķirībā no daudzām manām kompozīcijām, kuras izgaist klusumā,* Canto di forza *izskan pārliecības pilns – fortissimo dinamikā. Ticu – mūzika palīdz pasauli līdzsvarā noturēt.* Pēteris Vasks

**Armands Alksnis** (1958)

Neredzamā klātbūtne/ The Presence of Invisible (2018)

**Agneta Krilova** (1980)

Baltā nakts/White Night (2015)

(fantāzijskaņdarbs)

*Skaņdarbs ērģelēm* Baltā nakts *komponēts 2015.gada nogalē. Baltā nakts nozīmē pārejas un pārdomu laiku starp bijušo un nākamo. Nakts, kad saproti, ka nekad un nekas vairs nebūs tā kā līdz šim, taču kā būs – to arī vēl nezini. Baltā nakts ir jautājumu un cerību laiks. Baltā nakts ir kā limbo, kā šķīstītava, kā vērtību pārvērtēšanas laiks.* A. Krilova

**Armands Alksnis** (1958)

Uvertīra “Pilnīgā vientulībā”/ Ouverture “Complete Loneliness”

**Armands Alksnis** (1958)

Echomania (2018)

**Uģis Prauliņš** (1958)

Dialogi (2011/2012)

 Melanholisks ievads. Cerību spārni. Sv. Jura variācijas.

 Korālis un rezignācija. Fināls (Himna dabai un Vispasaules priekam)

*Ērģelēm pievērsties mani mudināja ērģelniece Vita Kalnciema. Savukārt es vēlējos salikt kopā divas man ļoti svarīgas lietas – dižās Doma ērģeles, kuras iepazinu dziedot Emīla Dārziņa skolas zēnu korī, un elektriskās ģitāras skaņas. Abiem instrumentiem piemīt grandiozs (katram sava laikmeta) spēks un visdažādākās izteiksmes. Abu skaņās ir pateikts milzum daudz patiesību par dzīvi tās visdažādākajās formās, bet kopīgi šīs sfēras nebija satikušās. Šis ir dialogs. Un mēs vēl nezinām kā tas veiksies. Vairāki dialogi, katram ar saviem argumentiem, monologiem, konfrontāciju, pat atklātiem konfliktiem un drīz arī paguruma pamiers un rezignācija, vientulība.*

*Dialogi sākas ar ģitāras nelielu monologu – ar skaļuma pedāli tiek raidītas stieptas, izgaismotas tēmas skaņas, kas atbalsojas lielajā dievnama akustikā: šīs ziemeļnieku skumjas, melanholija ir vienmēr dzīvojušas manās fantāzijās, galvenokārt iedvesmojoties no izcilā norvēģu meistara Terjes Rīpdāla veidotajiem skaņas un noskaņu modeļiem jau kopš 1970-to gadu sākuma.*

*Reizēm dialogos pavīd diezgan tuvas atsauces (bet ne citāti) uz pazīstamām mūsdienu mūzikas formulām, partitūrā tiek piesaukti autori, kuru nozīme darba tapšanā ir būtiska, klātesoša: renesanses Tomass Kempjons, Pēteris Vasks, laikmeta zīmes: Page/Plant, Akkerman/van Leer, ELP un citi atslēgas vārdi.* Uģis Prauliņš